Diari Oficial de la Generalitat Valenciana


Sumari del DOGV 5771, del 27-05-2008 (2008/6540)

DECRET 77/2008, de 23 de maig, del Consell, pel qual es modifica el Decret 187/2002, de 19 de novembre, pel qual es va aprovar el Reglament d'Estructura i Funcionament del Consell Valencià del Voluntariat.
-------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2008/05/23/77/dof/vci/html**

### Dades del document

Número de DOGV
:   5771

Data del DOGV
:   27-05-2008

Secció del DOGV
:   I. DISPOSICIONS GENERALS

Número del document
:   2008/6540


Data del document
:   23-05-2008

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * Consell Valencià del Voluntariat
    * voluntariat social
    * reglament intern
    * legislació
    * participació social

DECRET 77/2008, de 23 de maig, del Consell, pel qual es modifica el Decret 187/2002, de 19 de novembre, pel qual es va aprovar el Reglament d'Estructura i Funcionament del Consell Valencià del Voluntariat. [2008/6540]  
La Llei 4/2001, de 19 de juny, de la Generalitat, del Voluntariat, articula esta figura partint del principi de participació de tots els ciutadans en la vida política, econòmica, cultural i social, plasmat en l'article 9.2 de la Constitució Espanyola i en l'article 1.3 de l'Estatut d'Autonomia de la Comunitat Valenciana, que determina que esta ha de reforçar la democràcia i garantir la participació de la ciutadania en la consecució dels seus fins, concebent, en conseqüència, el voluntariat com el dret que tota la ciutadania té a participar en l'eradicació de les situacions de necessitat i en la millora de la qualitat de vida, així com en la construcció d'una societat més solidària i més justa.  
En este sentit s'expressa l'article 4.1 de l'esmentada Llei del Voluntariat, en declarar, en l'apartat c), com un dels principis que fonamenten l'acció voluntària, «la participació com a principi democràtic d'intervenció directa i activa de la ciutadania, promovent el desenrotllament d'un teixit associatiu que articule la comunitat des del reconeixement de la seua autonomia i pluralisme?».  
Com a contrapartida i complement a la iniciativa dels ciutadans, la Llei 4/2001 establix l'obligació dels poders públics de fomentar i coordinar la participació de la ciutadania a través de l'acció voluntària, així com d'eliminar qualsevol obstacle que la impedisca, oferint mitjans i recursos per a possibilitar el seu exercici efectiu.  
Esta obligació es concreta en els articles 18 i 23 de la mencionada norma, d'acord amb els quals competix a la Generalitat fomentar la participació de les persones i grups, i coordinar i orientar les vies de participació de l'acció voluntària, removent els obstacles existents, amb ple respecte a l'autonomia i independència de les entitats de voluntariat, i potenciant la integració de les dites entitats en programes i projectes d'àmbit superior a l'autonòmic.  
Accentuant el criteri de la participació com a element essencial del voluntariat, la Llei 4/2001, en el seu títol V, denominat La participació, va crear el Consell Valencià del Voluntariat com a òrgan de participació de la societat civil en esta matèria, format de representants d'institucions i entitats que despleguen programes de voluntariat dins de la Comunitat Valenciana.  
El Decret 7/2007, de 28 de juny, del president de la Generalitat, va instituir la conselleria d'Immigració i Ciutadania, a la qual se li han atribuït, a través del dit decret i del Decret 92/2007, de 6 de juliol, del Consell, les competències en matèria d'immigració, participació ciutadana i cooperació al desenvolupament, competències que han sigut definides pel seu reglament orgànic i funcional, aprovat pel Decret 101/2007, de 13 de juliol, del Consell, el qual, així mateix, determina les direccions generals en què se subdividix la dita conselleria i disposa la matèria objecte de la competència de cada una d'elles, assumint la Direcció General de Ciutadania i Integració «la potenciació de la participació dels ciutadans a través de xarxes socials i la difusió i divulgació dels drets i deures democràtics a tota la ciutadania», incidint en esta idea en afegir a la relació de competències «la potenciació i la realització de projectes de caràcter participatiu propis de la societat civil (?) així com la integració dels diferents agents socials en estos processos».  
Pel que s'ha dit, i havent-se constituït el Consell Valencià del Voluntariat com a òrgan de participació ciutadana i consulta en la dita matèria, s'aprecia la idoneïtat de la seua adscripció a la conselleria d'Immigració i Ciutadania, considerant-se oportuna i procedent l'adequació en este sentit del decret pel qual es va aprovar el Reglament d'Estructura i Funcionament del Consell Valencià del Voluntariat.  
Per raó del que s'ha exposat, d'acord amb el que establix la Llei del Consell, a proposta del conseller d'Immigració i Ciutadania i amb la deliberació prèvia del Consell, en la reunió del dia 23 de maig de 2008,  
DECRETE  
Article únic  
Es modifica el Decret 187/2002, de 19 de novembre, del Consell, pel qual es va aprovar el Reglament d'Estructura i Funcionament del Consell Valencià del Voluntariat, en els termes que s'indiquen a continuació:  
I. Es modifica la disposició final primera del decret substituint, en tots els casos, l'expressió «conselleria de Benestar Social» per «conselleria competent en matèria de participació ciutadana».  
II. Es modifica la disposició final segona del decret substituint l'expressió «conseller competent en matèria d'assumptes socials» per «conseller competent en matèria de participació ciutadana».  
III. Es modifica l'apartat 1 de l'article 1 del reglament transcrit en l'annex del decret, que queda redactat de la manera següent:  
«1. El Consell Valencià del Voluntariat és l'òrgan col·legiat de la Generalitat de participació i consulta en matèria de voluntariat, adscrit a la conselleria competent en matèria de participació ciutadana».  
IV. Es modifica l'article 3 del reglament transcrit en l'annex del decret, que queda redactat de la manera següent:  
«Article 3. El President  
La presidència correspondrà al titular de la conselleria competent en matèria de participació ciutadana, o a la persona en qui delegue».  
V. Es modifica l'apartat 1 de l'article 10 del reglament transcrit en l'annex del decret, que quedarà redactat de la manera següent:  
«1. El nomenament dels membres del Consell Valencià del Voluntariat correspon al titular de la conselleria competent en matèria de participació ciutadana, prèvia designació d'estos per part de les institucions o entitats mencionades en l'article 25.1 de la Llei 4/2001, de 19 de juny, de la Generalitat, del Voluntariat».  
DISPOSICIONS FINALS  
Primera  
S'autoritza el conseller competent en matèria de participació ciutadana per a dictar totes les disposicions que siguen necessàries per a l'aplicació i el desenrotllament d'este decret.  
Segona  
Este decret entrarà en vigor el mateix dia que es publique en el Diari Oficial de la Comunitat Valenciana.  
Valencia, 23 de maig de 2008  
El president de la Generalitat,  
Francisco Camps Ortiz  
El conseller d'Immigració i Ciutadania,  
RAFAEL BLASCO CASTANY


Còpia Permalink ELI